ROMÂNIA

JUDEŢUL SUCEAVA

MUNICIPIUL CÂMPULUNG MOLDOVENESC

P R I M A R
REFERAT DE APROBARE

la proiectul de hotărâre privind aprobarea Regulamentului de organizare și funcționare a Comisiei de Acord Unic a Municipiului Câmpulung Moldovenesc
Legea nr. 169/2026 privind Codul amenajării teritoriului, urbanismului și construcțiilor instituie un nou cadru legislativ în domeniul amenajării teritoriului, urbanismului și autorizării executării lucrărilor de construcții, inclusiv în ceea ce privește procedura de obținere a avizelor și acordurilor necesare autorizării.

Potrivit art. 305 alin. (1) din Cod, autoritățile administrației publice de la nivelul municipiilor au obligația organizării, în cadrul structurii de specialitate conduse de arhitectul-șef, a Comisiei de Acord Unic.

Comisia de Acord Unic are rolul de a facilita și coordona procesul de obținere a avizelor și acordurilor necesare emiterii autorizațiilor, în situația în care solicitantul optează pentru utilizarea acestei proceduri, activitatea acesteia desfășurându-se, de regulă, în format electronic.

Conform art. 307 alin. (1) din Cod, organizarea și funcționarea Comisiei de Acord Unic, precum și cooperarea și colaborarea acesteia cu emitenții avizelor și acordurilor necesare emiterii autorizațiilor se stabilesc prin regulamente de organizare și funcționare aprobate de autoritățile administrației publice locale și pe bază de protocoale încheiate cu emitenții de avize și acorduri.

În vederea punerii în aplicare a acestor prevederi legale la nivelul Municipiului Câmpulung Moldovenesc, a fost elaborat Regulamentul de organizare și funcționare a Comisiei de Acord Unic, care stabilește cadrul de organizare și funcționare a Comisiei, atribuțiile acesteia și ale secretariatului, precum și modalitatea de cooperare cu entitățile emitente de avize și acorduri.

Față de cele prezentate și având în vedere necesitatea asigurării cadrului organizatoric pentru funcționarea Comisiei de Acord Unic a Municipiului Câmpulung Moldovenesc, propun Consiliului Local al Municipiului Câmpulung Moldovenesc aprobarea proiectului de hotărâre în forma prezentată.

